SAUK wil lisensies afskaf, soek nou 'heffing' | Netwerk24
Deur Werner Wippenaar 03 Maart 2021 07:08
Die SAUK wil wegdoen met die konsep van TV-lisensies. Foto: SAUK
Dit is gegrond op die beginsel dat alle huishoudings teoreties toegang het tot die SAUK se radio- en TV-kanale, hetsy aanlyn of op ander platforms.
Luidens dié voorstel, vervat in die SAUK se Witskrif oor Oudiovisuele Inhouddienste, wat deel is van voorgestelde wysigings aan die Uitsaaiwet, sal betaaltelevisiedienste soos MultiChoice dié heffing namens die SAUK moet invorder. Die SAUK sal die heffing self invorder van diegene wat nie op 'n betaaltelevisiediens ingeskryf is nie.
Netwerk24 het MultiChoice om kommentaar genader oor die voorstel, maar nog geen terugvoering ontvang nie.
Luidens die witskrif is die SAUK nie ten gunste van 'n heffing vir toestelle of tegnologie nie; hy wil eerder 'n heffing vir toegang tot openbare uitsendings instel.
Die voorstel is dat dit op alle huishoudings gehef word, met vrystelling vir behoeftiges en afslag vir pensioenarisse.
Volgens die witskrif is 'n soortgelyke stelsel van huishoudelike heffings in 2018 deur die Duitse konstitusionele hof as grondwetlik verklaar, aangesien dit "spesifiek is vir die finansiering van openbare uitsaaidienste, wat fundamenteel is vir die demokrasie".
Die Duitse hof het ook bevind selfs al benut 'n huishouding nie openbare uitsendings nie, het die huishouding " 'n realistiese vermoë om dit te kan gebruik".
Die SAUK sê dit sal soortgelyk wees aan munisipaliteite wat verkeersboetes en motorlisensiegelde invorder.